KURZUS: Mikroökonómia

MODUL: III. modul: Termelési technológiák és költségek

10. lecke: Számviteli és közgazdasági költségkategóriák

| Tanulási útmutató
A 10. leckéhez tartozó tananyagot a Tk. 9. A termelés költségei című fejezetének 9.1. A költségek fogalma és fajtái című alfejezetében találja (137-143. o.). Figyelem: a 9.1.4. alfejezet már a következő leckéhez tartozik! Először olvassa el a tankönyv kijelölt részét, majd végezze el a tevékenységeket, végül oldja meg az önellenőrző feladatokat! Az egyes tevékenységek elvégzése során térjen vissza a tankönyv adott tevékenységhez kapcsolódó részére, szükség esetén olvassa el azt újra! A tevékenységek elvégzéséhez a feladatgyűjteményre (továbbiakban: Fgy.) és a jegyzetfüzetére is szüksége lesz, ezeket is készítse elő!
Tevékenységek
A lecke tanulása során végezze el az alábbi tevékenységeket, amelyek segítségével képes lesz a követelmények teljesítésére.
Jegyezze meg a Tk. tanulási útmutatóban kijelölt részében található definíciókat, valamint az egyes költség- és profitkategóriák 9.2. ábrán bemutatott kapcsolatát! Mondjon saját példákat az egyes költségtípusokra, így a későbbiekben könnyebben fel tudja majd ismerni, hogy egy konkrét költség mely kategóriába sorolható! Oldja meg a Fgy. 40. oldalán található 25., 26. és 27. feladatot! Ezekkel egyrészt a gazdasági kalkuláció sémáját, másrészt az egyes költségek különböző kategóriákba való besorolását gyakorolhatja! A feladatok megoldásához az alábbi sémát használja! ÁRBEVÉTEL - EXPLICIT KÖLTSÉGEK - SZÁMVITELBEN ELSZÁMOLHATÓ IMPLICIT KÖLTSÉGEK SZÁMVITELI PROFIT - NORMÁLPROFIT GAZDASÁGI PROFIT
Követelmények
A leckét akkor sikerült megfelelően elsajátítania, ha Ön képes
jellemzőket rendelni, példákat társítani a következő alapfogalmakhoz és/vagy jellemzőik, illetve példák alapján felismerni azokat: költség, alternatív költség (opportunity cost), elsüllyedt költségek (sunk cost), számviteli költségek, gazdasági költségek, lekötött (befektetett) tőke, folyó költségek, explicit költségek, implicit költségek, normálprofit, számviteli profit, gazdasági profit; szöveges példa alapján számszerűen meghatározni az explicit, implicit, számviteli és gazdasági költségek, a normálprofit, valamint a számviteli és a gazdasági profit nagyságát, majd eldönteni, hogy számviteli illetve gazdasági értelemben nyereséges-e a vizsgált vállalat (vállalkozás). (mintapéldák: Fgy. 40. o. 25-27. feladat)

| Önellenőrző feladatok
1. Béla 50%-os rokkant, aki havi nyugellátását jelenleg sorsjegyek árusításáért kapott fizetésével - amely 22.000 Ft - egészíti ki. Közeledik a nyár, amely alkalmat ad Béla konyhakertjének önellátáson túli kihasználására is. Szereplőnk gazdasági számításokba fog, hogy kikalkulálja vajon jobban megérné-e neki legalább a nyári hónapokban felhagyni a sorsjegyárusítással, s helyette minden nap piacra járni.
Megtakarított pénzéből 90.000 Ft-ért vásárol egy húsz éves személyautót, amelynek számításai szerint még két év a hasznos élettartama. A gépkocsi egy havi amortizációját ennek megfelelően kalkulálja ki. A piacra járás miatti havi benzinköltségre 13.500 Ft-ot számol.
A piacon természetesen napidíjat kell fizetni, amely nem egy nagy tétel: 50 Ft - ha egy hónapot 30 nappal számolunk, akkor havi szinten ez természetesen ennek harmincszorosa. Az átlagos napi árbevételt 2.500 Ft-nak veszi, amelyet a napidíjnál alkalmazott módon ugyancsak havi szintre emel.
Permetszerre nem költ ("biokertészetet" működtet), s fóliasátrat sem épít. Úgy számolja, hogy a piacon egy hónap alatt értékesített termények vetőmag- és palántaköltsége 6.400 Ft. Szerszámra havi 1000 Ft-ot szán, a locsolás miatti vízdíjtöbbletet pedig havi szinten 2.000 Ft-ra kalkulálja. Számításai során azt is figyelembe veszi, hogy a 90.000 Ft-tal - amelyet autóra költött - éves szinten 10%-os hozamot tudott volna elérni, amely egy hónapra vetítve természetesen ennek tizenketted része.
Megéri-e Béla számára a nyári hónapokban felhagyni a sorsjegyárusítással? Határozza meg havi szinten a vállalkozás várható árbevételét, explicit költségét, elszámolható implicit költségét, számviteli költségét, számviteli profitját, normálprofitját és gazdasági profitját, majd a kapott értékeket írja be az alábbi táblázatba! (Az ezres helyiértékeket jelző pontokat ne használja!) Ezek után döntse el a kapcsolódó állításokról, hogy azok igazak vagy hamisak!
Töltse ki az alábbi táblázatot!
havi árbevétel |
explicit költségek |
számvitelben elszámolható implicit költségek |
Számviteli költségek |
Számviteli profit |
normálprofit (számvitelben el nem számolható implicit költségek) |
gazdasági költségek |
gazdasági profit |
Döntse el az alábbi állításokról, hogy igazak vagy hamisak!
Azért érdemes a nyári hónapokban felhagyni a sorsjegyárusítással, mert a piacozás pozitív számviteli profitot hoz. |
A nyári hónapokban azért érdemes felhagyni a sorsjegyárusítással, mert a piacozással többet lehet keresni. |
Ha a piacozás pozitív gazdasági profittal végezhető, az azt jelenti, hogy a többet lehet vele keresni, mint a sorsjegyárusítással. |
Ha egy vállalkozás számviteli profitja meghaladja a normálprofitot, akkor azt érdemes megvalósítani. |